2/2012. (III. 24.) OBT határozat
a Juhász Andor-díjról
1. Az Országos Bírói Tanács (a továbbiakban: OBT) a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 22. §-a (1) bekezdésének a) pontjában írt felhatalmazás alapján, az Országos Igazságszolgáltatási Tanács által Juhász Andornak, a Magyar Királyi Kúria közmegbecsüléssel övezett elnökének emlékére, a kiemelkedő igazságszolgáltatási tevékenység elismerésére alapított Juhász Andor-díjat fenntartja.
2. A Juhász Andor-díjnak arany, ezüst és bronz fokozata van.
3. Juhász Andor-díj szolgálati viszonyban álló és nyugállományú bíráknak, valamint igazságügyi alkalmazottaknak adományozható. Kivételesen indokolt esetben - a keretszámot meghaladóan - posztumusz is odaítélhető.
4. Igazságügyi alkalmazottnak kell tekinteni a katonai tanácsokkal rendelkező bíróságokon igazságügyi alkalmazottként hivatásos szolgálati viszonyban álló katonákat, valamint a bíróságok által fenntartott üdülők közalkalmazotti jogviszonyban álló dolgozóit.
5. A Juhász Andor-díj arany fokozata annak a közmegbecsülést szerzett bírónak adományozható, aki példamutató életpályája, illetve hosszú időn át végzett kiváló ítélkező, vagy a bírósági igazgatásban kifejtett kimagasló tevékenysége alapján arra érdemes.
6. A Juhász Andor-díj ezüst fokozata bírónak a bírósági szolgálatban kifejtett kimagasló szakmai vagy igazgatási tevékenység, igazságügyi alkalmazottnak a példamutató életpályája elismeréseként adományozható.
7. A Juhász Andor-díj bronz fokozata a bírósági szolgálatban hosszú időn át végzett példamutató szakmai tevékenység elismeréseként igazságügyi alkalmazottnak adható.
8. Nem részesíthető elismerésben, aki
- ellen fegyelmi vagy büntetőeljárás van folyamatban,
- fegyelmi büntetés alatt áll.
9. Az OBT a Juhász Andor-díj arany fokozatából évente legfeljebb hármat, a Juhász Andor-díj ezüst fokozatából évente legfeljebb tízet, a Juhász Andor-díj bronz fokozatából évente legfeljebb tizenötöt adományoz.
Az OBT különösen indokolt esetben egyhangú szavazattal hozott határozattal minden fokozatban eggyel emelheti az adott évben adományozott kitüntetések számát.
10. Az elismeréseket a Bíróságok Napján ünnepélyes keretek között az OBT elnöke adja át. A posztumusz adományozás esetén a díj átvételére a kitüntetett özvegye, leszármazója vagy az OBT elnöke által megjelölt más hozzátartozója jogosult.
11. A Juhász Andor-díjjal - a posztumusz adományozás kivételével - jutalom jár. A jutalom összege
- arany fokozat adományozásakor a legalacsonyabb bírói alapilletmény háromszorosa,
- ezüst fokozat adományozásakor a legalacsonyabb bírói alapilletmény kétszerese,
- bronz fokozat adományozásakor a legalacsonyabb bírói alapilletménynek megfelelő összeg.
12. Juhász Andor-díj adományozására
a) az OBH elnökének kinevezési jogkörébe tartozó vezető esetén, valamint posztumusz adományozás tekintetében az OBH elnöke saját jogkörében vagy az érintett vezető szolgálati helye szerinti bíróság másik, az OBH elnökének kinevezési jogkörébe tartozó vezetőjének kezdeményezésére,
b) a Kúria elnökének kinevezési jogkörébe tartozó vezetők, valamint a Kúria bírái, beosztott bírái és igazságügyi alkalmazottai esetében a Kúria elnöke,
c) az ítélőtábla elnökének kinevezési jogkörébe tartozó vezetők, az ítélőtábla bírái és igazságügyi alkalmazottai esetében az ítélőtábla elnöke, valamint - a vezetők és a bírák tekintetében - a Kúria szakterület szerinti kollégiumvezetője, a törvényszék elnökének kinevezési jogkörébe tartozó vezetők, a törvényszék bírái és igazságügyi alkalmazottai, továbbá a helyi bíróságok, a közigazgatási és munkaügyi bíróságok bírái és igazságügyi alkalmazottai esetében a törvényszék elnöke, valamint - a vezetők és a bírák vonatkozásában - a területileg illetékes másodfokú bíróság szakterület szerinti kollégiumvezetője,
d) az OBH-ba beosztott bírák és igazságügyi alkalmazottak esetében az OBH elnöke,
e) a minisztériumba beosztott bíró esetében a miniszter
tesz javaslatot.
A javaslatot a b) és c) pontban említett bírák esetében - a 13. pontban foglaltak kivételével - az illetékes kollégium véleményezi.
13. A törvényszék székhelyén működő helyi bíróság elnökére, valamint a 8 engedélyezett bírói létszám legalább kétszeresét meghaladó helyi bíróság elnökére vonatkozó javaslatot a bírói tanács véleményezi.
14. Az elismerés adományozására irányuló, részletes indokolással ellátott javaslatoknak minden év január 31. napjáig kell az Országos Bírósági Hivatalhoz beérkezni.
15. Vissza kell vonni az elismerést attól, aki arra méltatlanná válik. Az elismerésre méltatlanná válik az, akit a bíróság bűncselekmény elkövetése miatt jogerősen szabadságvesztésre, közérdekű munkára ítélt, a közügyektől eltiltott, illetve akinek szolgálati viszonya vagy közalkalmazotti jogviszonya jogerős fegyelmi büntetésként felmentéssel vagy hivatalvesztéssel szűnt meg.
Az elismerés visszavonását a javaslattételre jogosultak és az OBH elnöke kezdeményezik. Az elismerés visszavonásáról az OBT dönt.
16. A Juhász Andor-díj arany fokozata egy 42,5 mm átmérőjű kerek, aranyozott érem, előlapján Juhász Andor domborított arcmásával, a hátlapján körben „Országos Bírói Tanács”, középen „Juhász Andor-díj arany fokozata” felirattal.
17. A Juhász Andor-díj ezüst fokozata egy 42,5 mm átmérőjű kerek, ezüstözött érem, előlapján Juhász Andor domborított arcmásával, a hátlapján körben „Országos Bírói Tanács”, középen „Juhász Andor-díj ezüst fokozata” felirattal.
18. A Juhász Andor-díj bronz fokozata egy 42,5 mm átmérőjű kerek bronz színű érem, előlapján Juhász Andor domborított arcmásával, a hátlapján körben „Országos Bírói Tanács”, középen „Juhász Andor-díj bronz fokozata” felirattal.
19. Az adományozás tényét díszokirat tanúsítja.
A díj arany fokozata sötétzöld, ezüst fokozata sötétkék és a bronz fokozata bordó bársony borítású díszdobozban van elhelyezve.